“Buyuk ipak yoʻli” xalqaro folklor musiqa festivalini tashkil etish va oʻtkazish toʻgʻrisida
(resolution, 2025-03-03)

Madaniyat va sanʼatning noyob namunalarini keng targʻib qilish, uni asrab-avaylash va rivojlantirish, yosh avlod qalbida sanʼatga boʻlgan mehr-muhabbat tuygʻularini kamol toptirish, davlatlararo, xalqlararo doʻstlik, birodarlik rishtalarini yanada mustahkamlash, ijodiy hamkorlik, madaniy-maʼnaviy munosabatlar doirasini xalqaro miqyosda kengaytirish maqsadida Vazirlar Mahkamasi qaror qiladi: 1. Oʻzbekiston Respublikasi Madaniyat vazirligi hamda Fargʻona viloyati hokimligining “Buyuk ipak yoʻli” xalqaro folklor musiqa festivalini (keyingi oʻrinlarda Festival deb ataladi) 2019-yildan boshlab har ikki yilda bir marta hamda uning yakuniy bosqichini Fargʻona viloyatining Margʻilon shahrida oʻtkazish toʻgʻrisidagi taklifi maʼqullansin. 2. Quyidagilar: “Buyuk ipak yoʻli” xalqaro folklor musiqa festivalini oʻtkazish boʻyicha tashkiliy qoʻmita tarkibi (keyingi oʻrinlarda Tashkiliy qoʻmita deb ataladi) 1-ilovaga; “Buyuk ipak yoʻli” xalqaro folklor musiqa festivalini oʻtkazish tartibi toʻgʻrisida Nizom 2-ilovaga muvofiq tasdiqlansin. 3. Tashkiliy qoʻmitaga: manfaatdor vazirliklar va idoralar bilan birgalikda Festivalga tayyorgarlik koʻrish va uni oʻtkazish boʻyicha tadbirlar rejasini ishlab chiqish, tasdiqlash va homiylik xayriyalarini jalb etish boʻyicha choralar koʻrish; Festival sovrindorlariga topshiriladigan diplom, sertifikat, haykalcha namunalarini ishlab chiqish va tasdiqlash; Festivalni tashkil etish va oʻtkazish bilan bogʻliq boshqa masalalarni hal etish vazifalari yuklansin. 4. Festivalni tashkil etish va oʻtkazish boʻyicha masʼul etib Oʻzbekiston Respublikasi Madaniyat vazirligi hamda Fargʻona viloyati hokimligi belgilansin. 5. Fargʻona viloyati hokimligi Margʻilon shahrida obodonlashtirish va koʻkalamzorlashtirish ishlarini amalga oshirilishini, Festival oʻtkaziladigan sahna maydonlari va joylar talab darajasida tayyorlanishini taʼminlasin. 6. Oʻzbekiston Respublikasi Tashqi ishlar vazirligi Festivalga tashrif buyuruvchi ishtirokchilar uchun Oʻzbekiston Respublikasi Madaniyat vazirligining viza talabnomalariga binoan Oʻzbekiston Respublikasiga kirish vizalarini Oʻzbekiston Respublikasining chet eldagi diplomatik vakolatxonalari hamda konsullik muassasalarida, zarur hollarda I. Karimov nomidagi “Toshkent” xalqaro aeroportida konsullik va boshqa yigʻimlarni undirmasdan rasmiylashtirilishini taʼminlasin. 7. Oʻzbekiston Respublikasi Madaniyat vazirligi Fargʻona viloyati hokimligi, Oʻzbekiston Respublikasi Turizmni rivojlantirish davlat qoʻmitasi, Oʻzbekiston Badiiy akademiyasi, Respublika “Hunarmand” uyushmasi bilan birgalikda: Festivalga bagʻishlangan esdalik buyumlari loyihalari ishlab chiqilishini va Festival doirasida turli koʻrgazmalar, milliy sozlar va liboslar, hunarmandchilik buyumlari, tasviriy va amaliy sanʼat asarlari, badiiy va hujjatli filmlar, audio va video disklar, kitoblar, albomlar, fotosuratlar namoyishi va ularning sotuvi tashkil etilishini; Festival tadbirlari dasturini ishlab chiqish va uning Festivaldan uch oy avval turistik tashkilotlarga taqdim etilishi, Internet jahon axborot tarmogʻida, jumladan ijtimoiy tarmoqlarda joylashtirilishini taʼminlasin. 8. Festivalni tashkil etish va oʻtkazish bilan bogʻliq sarf-xarajatlar Tashkiliy qoʻmita tomonidan ishlab chiqilgan va belgilangan tartibda tasdiqlangan smeta asosida quyidagi tartibda: 50 foizi — Oʻzbekiston Respublikasi Madaniyat vazirligining xarajatlar smetasida madaniy tadbirlarni oʻtkazish uchun har yil nazarda tutiladigan budjet mablagʻlari hamda Oʻzbekiston Respublikasi Madaniyat vazirligi huzuridagi Madaniyat va sanʼatni rivojlantirish jamgʻarmasi mablagʻlari hisobidan; 50 foizi — Fargʻona viloyati mahalliy budjeti, yuridik va jismoniy shaxslarning homiylik xayriyalari va qonunchilikda taqiqlanmagan boshqa manbalar hisobidan qoplanadi. Festivalga xorijdan tashrif buyuradigan hayʼat aʼzolari va ishtirok etuvchi delegatsiyalarning yashash, ovqatlanish va ichki transport xarajatlari Festivalni tashkil etish va oʻtkazish bilan bogʻliq tasdiqlangan sarf-xarajatlar smetasida nazarda tutilgan mablagʻlar hisobidan qoplanishi inobatga olinsin. 9. Oʻzbekiston Milliy axborot agentligi, Oʻzbekiston Milliy teleradiokompaniyasi, “Dunyo” axborot agentligi va boshqa ommaviy axborot vositalariga Festivalga tayyorgarlik koʻrish va uni oʻtkazish boʻyicha amalga oshirilayotgan ishlarni atroflicha yoritib borish tavsiya etilsin. 10. Mazkur qarorning bajarilishini nazorat qilish Oʻzbekiston Respublikasi madaniyat vaziri B.S. Sayfullayev, Fargʻona viloyati hokimi Sh.M. Gʻaniyev zimmalariga hamda Oʻzbekiston Respublikasi Vazirlar Mahkamasining Madaniyat, sanʼat va yoshlar siyosati masalalari axborot-tahlil departamentiga yuklansin. B. Sayfullayev — Oʻzbekiston Respublikasi Madaniyat vaziri, Tashkiliy qoʻmita hamraisi Sh. Gʻaniyev — Fargʻona viloyati hokimi, Tashkiliy qoʻmita hamraisi A. Abduhakimov — Oʻzbekiston Respublikasi Turizmni rivojlantirish davlat qoʻmitasi raisi A. Abduvaxidov — Oʻzbekiston Respublikasi Tashqi ishlar vaziri oʻrinbosari A. Nuriddinov — Oʻzbekiston Badiiy akademiyasi raisi A. Xodjayev — Oʻzbekiston Milliy teleradiokompaniyasi raisi v.b. A. Qodirov — Respublika Maʼnaviyat va maʼrifat markazi raisi S. Saidov — Oʻzbekiston Yozuvchilar uyushmasi raisi U. Abdullayev — “Hunarmand” uyushmasi raisi A. Karimov — Xalqaro “Oltin meros” jamgʻarmasi raisi A. Haydarov — Oʻzbekiston Respublikasi Madaniyat vazirligining Respublika madaniyat muassasalari faoliyatini tashkil etish ilmiy metodik markazi direktori, Tashkiliy qoʻmita kotibi 1. Ushbu Nizom “Buyuk ipak yoʻli” xalqaro folklor musiqa festivalini (keyingi oʻrinlarda Festival deb ataladi) oʻtkazish tartibini belgilaydi. 2. Festival quyidagilarni nazarda tutgan holda oʻtkaziladi: folklor musiqa sanʼatini keng targʻib etish, musiqiy merosni zamonga mos eʼzozlab saqlash, oʻrganish, oʻzlashtirish, rivojlantirish va folklor sanʼatining mohir ijrochilarini ragʻbatlantirish; yoshlar va kelajak avlod qalbida folklor musiqa sanʼatiga boʻlgan mehrni oshirish, musiqiy merosning boy, badiiy va estetik imkoniyatlarini tarannum etish, xalqlar oʻrtasidagi doʻstlik rishtalarini yanada mustahkamlash; oʻzbek milliy folklor musiqa sanʼati hamda boshqa xalqlarning folklor musiqa sanʼatlarini qamrab olish, ular bilan yaqindan ilmiy va ijodiy muloqotlar va hamkorlik qilish, madaniy-maʼnaviy munosabatlarni xalqaro miqyosda kengaytirish. xorijiy davlatlar bilan milliy madaniyatlar uygʻunligi va turfa xilligini saqlash va rivojlantirish, xalq ijodiyotining eng yaxshi namunalarini keng targʻib qilish, muhofaza qilish va rivojlantirish; turli millat vakillarini maʼnaviy muloqotga jalb etish, yaxlit madaniy muhitni asrash hamda milliy anʼanalar va estetik ideallar umumiyligi asosida davlatlararo va xalqlararo madaniy hamkorlikni mustahkamlash. 3. Festival 2019-yildan boshlab, har ikki yilda bir marta ushbu Nizomga muvofiq uch bosqichda oʻtkaziladi. Festivalni oʻtkazishning aniq sanasi va muddati “Buyuk ipak yoʻli” xalqaro folklor musiqa festivalini oʻtkazish boʻyicha tashkiliy qoʻmita (keyingi oʻrinlarda Tashkiliy qoʻmita deb ataladi) tomonidan belgilanadi. 4. Festivalning asosiy tashkilotchilari — Oʻzbekiston Respublikasi Madaniyat vazirligi hamda Fargʻona viloyati hokimligi, Tashkiliy qoʻmitaning ishchi organi — Oʻzbekiston Respublikasi Madaniyat vazirligi hisoblanadi. 5. Festivalda quyidagi nominatsiyalar boʻyicha tanlovlar oʻtkaziladi: qoʻshiqchilik sanʼati (alla, oʻlan, lapar, terma, marosim qoʻshiqlari, xalfachilik, baxshichilik va hokazo); raqs sanʼati (turli hududlarga xos xalq raqslari); milliy qadim folklor cholgʻuchilik sanʼati (milliy musiqa asboblarida asarlar ijrosi); 6. Festivalni oʻtkazish doirasida ilmiy-ijodiy konferensiya oʻtkaziladi va madaniyat namoyondalari ishtirokida gala konsert tashkil etiladi. 7. Festivalda Oʻzbekiston Respublikasidan ishtirok etuvchilar uchun quyidagi tartiblar belgilanadi: Festivalining I bosqichi joylarda Qoraqalpogʻiston Respublikasi Madaniyat vazirligi, viloyatlar va Toshkent shahar madaniyat boshqarmalari tomonidan Qoraqalpogʻiston Respublikasi Madaniyat vazirligi, viloyatlar markazlarida va Toshkent shahrida oʻtkaziladi; I bosqich natijalariga koʻra Qoraqalpogʻiston Respublikasi Madaniyat vazirligi, viloyatlar va Toshkent shahar madaniyat boshqarmalari Festivalning keyingi bosqichlarida qatnashishga tavsiya etilganlarga oid ariza, ijodiy tavsifnoma, tadbir haqida bayonnoma, fotosuratlar hamda videotasvirlardan iborat hujjat va materiallarni Festival oʻtkaziladigan yilning 10-mayiga qadar Oʻzbekiston Respublikasi Madaniyat vazirligi taqdim etadilar; Festivalning II bosqichi Toshkent shahrida Festival oʻtkaziladigan yilning iyun oyining ikkinchi yarmida Festivalning I bosqich natijalariga koʻra keyingi bosqichda ishtirok etish uchun tavsiya etilganlarning hujjatlari va materiallari asosida alohida nominatsiyalar boʻyicha sirtdan tanlov shaklida oʻtkaziladi va uning natijalariga koʻra Festival final bosqichi afishasi shakllantiriladi. Festivalning yakuniy bosqichi Fargʻona viloyatining Margʻilon shahrida oʻtkaziladi. 8. Festivalga xorijiy davlatlardan keladigan ishtirokchilar uchun quyidagi tartiblar belgilanadi: Festivalning xorijiy davlatlardan keladigan ishtirokchilari hujjatlari va materiallari tegishli davlatlardagi mutasaddi tashkilotlar va muassasalar tomonidan Oʻzbekiston Respublikasi Vazirlar Mahkamasi huzuridagi Millatlararo munosabatlar va xorijiy mamlakatlar bilan doʻstlik aloqalari qoʻmitasi orqali taqdim etiladi; xorijiy davlatlardan keladigan ishtirokchilar Festivalning II bosqichidan boshlab ishtirok etadilar. 9. Festivalning yakuniy bosqichi, gʻoliblarning gala konserti hamda taqdirlash marosimi Tashkiliy qoʻmita tomonidan belgilanadigan muddatlarda oʻtkaziladi. 10. Festival doirasida ilmiy-ijodiy konferensiyalar, seminarlar, davra suhbatlari, sayillar, konsertlar, koʻrgazmalar va boshqa tadbirlar tashkil etiladi. 11. Festivalda idoraviy mansubligidan qatʼi nazar turli havaskor folklor jamoalari, ashula, musiqa va raqs ansambllari, yakkaxon ijrochilar ishtirok etishlari mumkin. 12. Festival ishtirokchilarining soni folklor, musiqa cholgʻu jamoalarida — 12 nafardan, xalq raqsi ansambllarida — 14 nafardan oshmasligi lozim. 13. Nominatsiya boʻyicha har bir ishtirokchining chiqish dasturlari ijrosi 15 daqiqadan oshmasligi kerak. 14. Festivalda ishtirok etishda fonogrammadan foydalanishga yoʻl qoʻyilmaydi. 15. Festival ishtirokchilarining chiqishlarini baholash uchun Tashkiliy qoʻmita tomonidan yetti kishidan iborat xalqaro hayʼat tuziladi. Xalqaro hayʼat tarkibiga yuqori malakali mutaxassislar, taniqli sanʼat va madaniyat arboblari, olimlar, tadqiqotchilar, amaliyotchilar, shuningdek, ishtirokchi davlatlardan tegishli sohalar namoyandalari kiritiladi. 16. Baholash jarayonida: repertuarning badiiy qiymati (etnografik aniqlik va asar qayta ishlanishi yoki stilizatsiyasidagi afzalliklar), materialda hududiy oʻziga xosliklarining aks etishi; mahorat va artistizm saviyasi, xalq ijrochiligi usullarini egallaganlik darajasi; ogʻzaki, musiqiy, ashulachilik va raqs milliy anʼanalari ijrosi uslublari va yoʻllarining mutanosibligi; bezakning badiiy saviyasi (kiyimlar, rekvizit) va uning milliy anʼanalarga mosligi, anʼanaviy musiqa asboblaridan foydalanish; dekorativ-amaliy ijod asarlari badiiy saviyasi asosiy mezon hisoblanadi. 17. Festival xalqaro hayʼati kollegiallik, erkin fikrlilik va professionalizm normalaridan kelib chiqib, faoliyatini toʻgʻri tashkil etgan holda yakuniy bosqich barcha ishtirokchilarining dasturlari, asarlari va ishlari bilan tanishib chiqadilar, ular boʻyicha alohida nominatsiyalar kesimida mustahkam asosli, har tomonlama mulohazali, mutlaqo xolis baho beradilar. 18. Yakuniy bosqich ishtirokchilarni bir necha guruhga boʻlgan holda Festival oʻtkaziladigan hududdagi turli joylarda tashkil etiladi. Xalqaro hayʼat koʻrigidan oʻtib boʻlgan yoki oʻz navbatini kutayotgan guruhlardagi ishtirokchilar Tashkiliy qoʻmita tomonidan tuziladigan maxsus jadval boʻyicha joylarda tashkil etiladigan konsert dasturlari va koʻrgazmalarda qatnashadilar. 19. Festival gʻoliblari quyidagi pul mukofotlari bilan taqdirlanadilar: 1-oʻrin (har bir nominatsiya) — 3 500 AQSH dollari; 2-oʻrin (har bir nominatsiya) — 2 500 AQSH dollari; 3-oʻrin (har bir nominatsiya) — 1 500 AQSH dollari. 20. Festivalning yakuniy bosqichi gʻoliblariga Tashkiliy qoʻmita tomonidan diplomlar, sovrinlar va Festival ramzlari tushirilgan esdalik sovgʻalari topshiriladi. Xalqaro hayʼat qarori bilan eng yaxshi deb topilgan ishtirokchilar har bir nominatsiya boʻyicha bittadan Laureat diplomlari bilan taqdirlanadilar. Bundan tashqari, har bir nominatsiyada bittadan I, II va III darajali diplomlar, Festival ishtirokchisi diplomlari hamda har bir qatnashchiga maxsus diplom beriladi. 21. Xalqaro hayʼatning qarorlari qatʼiy va qayta koʻrib chiqilmaydi. 22. Festival muassislari, davlat va nodavlat tashkilotlari, ommaviy axborot vositalari, korxonalar, muassasalar, jamgʻarmalar, ijodiy uyushmalar va boshqa tashkilotlar ishtirokchilar uchun maxsus mukofotlar, sovrinlar, esdalik sovgʻalari va maxsus mukofotlar taʼsis etishlari mumkin. 23. Festivalning yakuniy bosqichi ishtirokchilari va mehmonlari, shuningdek xalqaro hayʼat aʼzolari Tashkiliy qoʻmita tomonidan Festival oʻtkaziladigan davr va hududda yotoqxona, ovqatlanish va belgilangan marshrut boʻyicha transport bilan taʼminlanadilar. 24. Festivalning I bosqichida ishtirok etish hamda yakuniy bosqich oʻtkaziladigan hududga joylardan kelib-ketish bilan bogʻliq xarajatlar ishtirokchilarni yuboruvchi tashkilot va muassasalar yoki ishtirokchilar hamda homiylar tomonidan qoplanishi mumkin. 25. Festivalni tashkil etish va oʻtkazish bilan bogʻliq xarajatlar Tashkiliy qoʻmita tomonidan ishlab chiqilgan va oʻrnatilgan tartibda tasdiqlangan smeta asosida quyidagi tartibda: 50 foizi — Oʻzbekiston Respublikasi Madaniyat vazirligining xarajatlar smetasida madaniy tadbirlarni oʻtkazish uchun har yil nazarda tutiladigan budjet mablagʻlari hamda Oʻzbekiston Respublikasi Madaniyat vazirligi huzuridagi Madaniyat va sanʼatni rivojlantirish jamgʻarmasi mablagʻlari hisobidan; 50 foizi — yuridik va jismoniy shaxslarning homiylik xayriyalari, Fargʻona viloyati mahalliy budjeti va qonunchilikda taqiqlanmagan boshqa manbalar hisobidan qoplanadi. 26. Xorijiy mehmonlarning Oʻzbekiston hududidagi alohida mehmonxona va transport xarajatlari ularni taklif etgan mezbon tashkilot va muassasalar yoki mehmonlarning oʻzlari tomonidan qoplanadi. Bunda, Oʻzbekiston Respublikasi hududida Festivalning barcha xorijiy ishtirokchilari va mehmonlari uchun ichki qatnovlar boʻyicha avia va temir yoʻl chiptalari belgilangan tartibda sotiladi, mehmonxona haqi ham soʻmda qabul qilinadi. 27. Oʻzbekiston Respublikasi Soliq kodeksiga muvofiq madaniyat va koʻrik-tanlov gʻoliblariga beriladigan bir martalik pul mukofotlari jismoniy shaxslardan olinadigan daromad soligʻiga tortilmaydi, shuningdek, yagona ijtimoiy toʻlov va sugʻurta badallari boʻyicha soliqqa solish obyekti hisoblanmaydi. 28. Davlat moliyaviy nazorati inspeksiyasi Festivalni tashkil etish va oʻtkazish uchun ajratilgan budjet mablagʻlarining maqsadli ishlatilishi va toʻgʻri toʻlanishini nazorat qiladi.